Es dissenyarà un Pla d'Acció per a garantir la reversió de l'Hospital de Manises
25 de setembre de 2023

·L'àrea de Salut de Manises exigeix que no es dilate la reunió amb el Conseller de Sanitat

Manises, 25 de setembre de 2023.- L'Ajuntament de Manises, al costat de la resta d'ajuntaments que conformen el Departament de Salut de Manises, continuen exigint una actualització sobre la situació del procés de reversió de l'Hospital de Manises cap a una gestió pública.

L'alcalde de Manises, Javier Mansilla, ha denunciat que la paralització de la reversió “significa un menyspreu a tota la ciutadania de Manises i voltants, ja que la sanitat pública és un pilar indispensable per a garantir el benestar de les persones i és un dret que la Conselleria està negant a aquests veïns i veïnes”.

Per aquest motiu, representants dels diversos municipis s'han reunit hui a l'Ajuntament de Quart de Poblet, per a començar a dissenyar un Pla d'Acció que exigisca la continuïtat de la reversió del Departament de Salut. Tots ells han coincidit en la necessitat de reunir-se amb el conseller de Sanitat, Marcià Gómez, perquè informe detalladament del grau de compliment del cronograma que va presentar la Conselleria juntament amb les Normes de Reversió. De la mateixa manera, l'alcaldessa de Quart de Poblet, Cristina Mora ha reclamat “conéixer el punt en el qual es troba l'auditoria encarregada i la identitat de l'empresa que l'està elaborant”.

Per part seua, l'alcalde d'Aldaia, Guillermo Luján, ha manifestat el seu malestar davant les excuses del Conseller de Sanitat sobre no comptar amb espai físic suficient per a albergar una reunió amb els i les representants de l'àrea de Salut de Manises. De la mateixa manera, Luján ha assegurat que el silenci de la Conselleria es deu al fet que “la decisió ja està presa, però no la poden dir”.

Finalment, la Plataforma Ciutadana per a la recuperació del Departament de Salut de Manises ha convocat una manifestació aquest dimarts, 26 de setembre, a les 18 hores a la porta de l'Hospital de Manises, per a exigir la reversió cap a una gestió pública.